

**LIETUVOS RESPUBLIKOS SEIMO**

**EUROPOS REIKALŲ KOMITETAS**

**LIETUVOS RESPUBLIKOS SEIMO**

**UŽSIENIO REIKALŲ KOMITETAS**

**PAREIŠKIMAS**

**dėl siektinų rytų partnerystės aukščiausiojo lygio susitikimO, vyksiančiO 2015 m. gegužės 21–22 d. rygoje, Latvijos respublikoje, rezultatų**

2015 m. gegužės 6 d.
Vilnius

Lietuvos Respublikos Seimo Europos reikalų komitetas ir Užsienio reikalų komitetas,

*atsižvelgdami* į Lietuvos Respublikos Seime atstovaujamų politinių partijų 2014 m. kovo 29 d. susitarime „Dėl 2014–2020 metų Lietuvos Respublikos užsienio, saugumo ir gynybos politikos strateginių gairių“ įtvirtintą įsipareigojimą remti tolesnę Europos Sąjungos (toliau – ES) ir NATO plėtrą, pagrindinį dėmesį skiriant Rytų partnerystės šalims, ypač Ukrainai, Gruzijai ir Moldovai, siekiant greitesnio jų suartėjimo su euroatlantine valstybių bendrija;

*kviesdami* išreikšti solidarumą ir paramą toms šalims, kurios patiria agresyvų išorės spaudimą dėl pasirinktos savo užsienio politikos krypties;

*pažymėdami*, kad demokratijos stiprinimas, teisinės valstybės, pagarbos žmogaus teisėms ir laisvėms puoselėjimas, rinkos ekonomikos ir gero valdymo įgyvendinimas ES Rytų kaimynystės šalyse yra tie veiksniai, kurie lemia visų pirma pačios ES saugumą, stabilumą ir gerovę;

*primindami*, kad Baltijos bei kitų Vidurio ir Rytų Europos valstybių reformų sėkmę, ypač iki joms tampant ES narėmis 2004 m., lėmė tai, kad šioms valstybėms jau 1993 m. ES suteikė aiškią būsimosios narystės perspektyvą, siedama ją su būtinų reformų įgyvendinimu,

**kviečia** ES valstybių ir vyriausybių vadovus Rygoje vyksiančio Rytų partnerystės aukščiausiojo lygio susitikimo deklaracijoje aiškiai įtvirtinti, kad labiausiai pažengusių Rytų partnerystės šalių – Gruzijos, Moldovos ir Ukrainos – su ES pasirašyti asociacijos susitarimai, įskaitant ir jų dalis dėl visapusiškos laisvosios prekybos erdvės, yra veiksmingiausios priemonės, padėsiančios šioms šalims sustiprinti savo politinį ir ekonominį stabilumą, padidinti atsparumą išorės grėsmėms, tačiau jie nėra ir negali būti galutinis tikslas įgyvendinant šių šalių europinius siekius;

**laikosi nuomonės**, kad narystės ES perspektyvos suteikimas Gruzijai, Moldovai ir Ukrainai Rygos aukščiausiojo lygio susitikime būtų svarbus žingsnis siekiant išlaikyti ir patvirtinti ES įsipareigojimus, duotus Rytų partnerystės šalims jų integracijos į ES kelyje; toks sprendimas būtų stipri demokratinių reformų varomoji jėga, jis aiškiai nubrėžtų strateginę Rytų partnerystės kryptį ir būtų svarbus žingsnis pirmyn nuo Vilniaus aukščiausiojo lygio susitikimo 2013 m.;

**ragina**, įvertinus teigiamus nuo 2014 m. balandžio 28 d. Moldovos piliečiams taikomo bevizio režimo kelionėms į Šengeno erdvę rezultatus, patvirtinti konkrečius įsipareigojimus dėl vizų režimo panaikinimo Gruzijos ir Ukrainos piliečiams, Rygoje vyksiančio Rytų partnerystės aukščiausiojo lygio susitikimo sprendimuose nurodant aiškias datas, kada galėtų būti patvirtintas šių šalių įgyvendinamų vizų liberalizavimo veiksmų planų užbaigimas; tokie sprendimai ne tik parodytų Rytų partnerystės gyvybingumą, bet ir būtų svarbi paskata tolesnėms reformoms bei reikšminga žinia šių šalių visuomenėms;

**ragina** ES valstybių narių parlamentus kiek įmanoma paspartinti ES asociacijos susitarimų su Gruzija, Moldova ir Ukraina ratifikavimą to dar nepadariusiose ES valstybėse narėse.

Europos reikalų komiteto pirmininkasGediminas Kirkilas

Užsienio reikalų komiteto pirmininkasBenediktas Juodka